לק"י, ח בתשרי תשע"ו זאת הפעם 4

**מפגש ראשון עם לילית**

פסוקים

**ישעיהו ל"ד:**

(א) קִרְבוּ גוֹיִם לִשְׁמֹעַ וּלְאֻמִּים הַקְשִׁיבוּ תִּשְׁמַע הָאָרֶץ וּמְלֹאָהּ תֵּבֵל וְכָל צֶאֱצָאֶיהָ:

(ב) כִּי קֶצֶף לַידֹוָד עַל כָּל הַגּוֹיִם וְחֵמָה עַל כָּל צְבָאָם הֶחֱרִימָם נְתָנָם לַטָּבַח:

(ג) וְחַלְלֵיהֶם יֻשְׁלָכוּ וּפִגְרֵיהֶם יַעֲלֶה בָאְשָׁם וְנָמַסּוּ הָרִים מִדָּמָם:

(ד) וְנָמַקּוּ כָּל צְבָא הַשָּׁמַיִם וְנָגֹלּוּ כַסֵּפֶר הַשָּׁמָיִם וְכָל צְבָאָם יִבּוֹל כִּנְבֹל עָלֶה מִגֶּפֶן וּכְנֹבֶלֶת מִתְּאֵנָה:

(ה) כִּי רִוְּתָה בַשָּׁמַיִם חַרְבִּי הִנֵּה עַל אֱדוֹם תֵּרֵד וְעַל עַם חֶרְמִי לְמִשְׁפָּט:

(ו) חֶרֶב לַידֹוָד מָלְאָה דָם הֻדַּשְׁנָה מֵחֵלֶב מִדַּם כָּרִים וְעַתּוּדִים מֵחֵלֶב כִּלְיוֹת אֵילִים כִּי זֶבַח לַידֹוָד בְּבָצְרָה וְטֶבַח גָּדוֹל בְּאֶרֶץ אֱדוֹם:

(ז) וְיָרְדוּ רְאֵמִים עִמָּם וּפָרִים עִם אַבִּירִים וְרִוְּתָה אַרְצָם מִדָּם וַעֲפָרָם מֵחֵלֶב יְדֻשָּׁן:

(ח) כִּי יוֹם נָקָם לַידֹוָד שְׁנַת שִׁלּוּמִים לְרִיב צִיּוֹן:

(ט) וְנֶהֶפְכוּ נְחָלֶיהָ לְזֶפֶת וַעֲפָרָהּ לְגָפְרִית וְהָיְתָה אַרְצָהּ לְזֶפֶת בֹּעֵרָה:

(י) לַיְלָה וְיוֹמָם לֹא תִכְבֶּה לְעוֹלָם יַעֲלֶה עֲשָׁנָהּ מִדּוֹר לָדוֹר תֶּחֱרָב לְנֵצַח נְצָחִים אֵין עֹבֵר בָּהּ:

(יא) וִירֵשׁוּהָ קָאַת וְקִפּוֹד וְיַנְשׁוֹף וְעֹרֵב יִשְׁכְּנוּ בָהּ וְנָטָה עָלֶיהָ קַו תֹהוּ וְאַבְנֵי בֹהוּ:

(יב) חֹרֶיהָ וְאֵין שָׁם מְלוּכָה יִקְרָאוּ וְכָל שָׂרֶיהָ יִהְיוּ אָפֶס:

(יג) וְעָלְתָה אַרְמְנֹתֶיהָ סִירִים קִמּוֹשׂ וָחוֹחַ בְּמִבְצָרֶיהָ וְהָיְתָה נְוֵה תַנִּים חָצִיר לִבְנוֹת יַעֲנָה:

(יד) וּפָגְשׁוּ צִיִּים אֶת אִיִּים וְשָׂעִיר עַל רֵעֵהוּ יִקְרָא אַךְ שָׁם הִרְגִּיעָה לִּילִית וּמָצְאָה לָהּ מָנוֹחַ.

> רש"י: ושעיר - שד. הרגיעה - לשון מרגוע. לילית - שם שידה:

> רד"ק: ציים - חיות השוכנות בציה במדבר, ות"י קמוש טמוון, ואיים תרגם חתולין, ושעיר כתרגומו שד, וכן לשעירים אשר הם זונים אחריהם מתרגמינן לשדים, ואפשר שהיא חיה מחיות המדבר, וכן לילית חיה שצועקת בלילה או עוף שעף בלילה, ודברי רז"ל המפלת דמות לילית טמאה לידה ולד הוא אלא שיש לה כנפים:

> מלבי"ם: ושעיר - שדים שוכני המדבר יקראו שם על רעיהם, אך שם הרגיעה לילית - עוף הבוכה ומקונן כל הלילה, ממליץ כי העוף הזה שנראה שבישוב אין לו מנוחה כי לכן יזעק מרה בכל לילה, אבל שם ירגיע - מנוחת הנפש וגם ימצא מנוח - לגופו ולא יבכה עוד:

כיצד קשור העוף הבוכה לאשת אדם הראשונה?

איזו מנוחה מוצא העוף במקום נטול ישוב? והאם הדבר שופך אור על דמות האשה הראשונה?

מדרשים וחז"ל

**1 בראשית רבה, יח, ד:**

'ויאמר האדם זאת הפעם' רבי יהודה בר רבי אמר:

בתחלה בראה לו וראה אותה מליאה רירין ודם והפליגה ממנו וחזר ובראה לו פעם שנייה,

הה"ד 'זאת הפעם' זאת היא של אותו הפעם,

זאת היא שעתידה להקיש עלי כזוֹג,

היך מה דאת אמר (שמות כח) 'פעמון זהב ורמון', זו היא שהייתה מפעמתני כל הלילה כולה.

1. האם לפי דברי המדרש מדובר על אותה אשה, או למעשה על אשה חדשה?

**2 תלמוד בבלי מסכת נדה דף כד עמוד ב:**

אמר רב יהודה אמר שמואל: המפלת דמות לילית - אמו טמאה לידה. ולד הוא, אלא שיש לו כנפים.

תנ"ה, א"ר יוסי: מעשה בסימוני באחת שהפילה דמות לילית, ובא מעשה לפני חכמים, ואמרו ולד הוא אלא שיש לו כנפי

רש"י: שידה שד יש לו פרצוף אדם ויש לו כנפים.

המאירי: המפלת ראש שאינו חתוך או גוף שאינו חתוך אינה לידה וטהורה אבל השיליא בריה שיש לה כנפים של בשר והוא שקראוה דמות לילית טמאה לידה ולד הוא אלא שיש לו כנפים:

מה מבטאת דמותה של לילית שהיא ולד שיש לו כנפיים?

**רד"ק על בראשית פרק ה ג:**

ואחרי שחי [אדם] שלשים ומאת שנה הוליד בדמותו בצלמו... ותולדותיו עד אותו זמן היו כנערים בשכל, וכאשר היה שלם הוליד שלם. וארז"ל (ב"ר כ"ד) כל אותם השנים שהיה אדם בנדוי היה מוליד רוחין שדין ולילין, שנאמר "ויחי אדם שלשים ומאת שנה ויולד בדמותו כצלמו" מכלל דעד השתא לא בצלמיה אוליד. וכתב ה"ר נסים בשם ר' שרירא ז"ל פירוש דבר זה, כלטייה שקלל הקדוש ברוך הוא לאדם נתן בו אות שלא היו ילדיו דומין לו וכמו נשים שיולדות בריות משונות כאלו דאמרו רבנן (נדה כ"ד) אמר ר' יהודה אמר שמואל המפלת דמות לילית אמו טמאה לידה, ולד הוא אלא שהוא בעל כנפים.

וכשהיה אדם הראשון בקללה לא היה מוליד אלא בריות משונות דמות שדין ולילין בכעור פניהם וגביהם, והם רוחות רעות, כדרך שהיתה רוחו של אדם רוח רעה בשעה שהיה מקולל, יצאו ממנו רוחות רעות שיש בהן רעה ואין בהן טובה, וכן דרך בני אדם לקרא למכוערי הדמות ולאנשים רעים שדים וכשחפין הקדוש ברוך הוא והסיר קללתו של אדם הראשון הוליד בנים שדומים לו במראה נאה ורוח טובה והוא שנא' "ויולד בדמותו בצלמו":

**3 תלמוד בבלי מסכת בבא בתרא דף עג עמוד א:**

**אמר רבה: לדידי חזי לי הורמין בר לילית כי קא רהיט אקופיא דשורא דמחוזא** [שהוא רץ על היקף חומת העיר מחוזא]**, ורהיט פרשא כי רכיב חיותא מתתאיה ולא יכיל ליה** במקביל אליו, רכב פרש [לתומו] על בהמה בתחתית החומה, ולא הצליח [השד] להשיגו ולהזיקו. **זמנא חדא הוה מסרגאן ליה תרתי כודנייתי וקיימן** **אתרי גישרי דרוגנג, ושואר מהאי להאי ומהאי להאי, ונקיט תרי מזגי דחמרא בידיה, ומוריק מהאי להאי ומהאי להאי** פעם אחת, היו שתי פרדות קשורות כל אחת לחוד באוכף, ושתיהן עמדו על שני גשרים של נהר דרוגנג [והיו הגשרים רחוקים זה מזה] והיה השד קופץ מפרדה זו לפרדה זו **ולא נטפא ניטופתא לארעא** [השד] החזיק בידו שתי כוסות יין ותוך כדי כך קפיצה היה מרוקן כוס לחברתה, ואפילו טיפה אחת של יין לא נטפה לארץ. **ואותו היום +תהלים ק"ז+ יעלו שמים ירדו תהומות הוה, עד דשמעו בי מלכותא וקטלוהו** עד ששמעו במלכות השדים והרגוהו [שכן אין דרכו של שד להראות כוחותיו].

**רשב"ם: אקופי דשורא - על שיני החומה והאי עובדא להודיע צדקותיו של הקדוש ברוך הוא שמרחם על בריותיו ואינו נותן רשות לאלו להזיקן וגם שלא לצאת בדרך יחיד.**

הרב יהושע ויצמן:"האגדה מדברת על יצור הרוצה לשלוט, והוא מתמודד מול המלכות...אותו הורמין רוצה לשלוט, ועל כן רץ על החומה. אנשי העיר בונים חומה לעצמם, כדי להגן על עצמם מאויבים, ובא שד שרץ במהירות על החומה, ולא מצליחים להשיגו בעזרת סוסים. עושה הוא את "גדר ההפרדה" לחוכא ואיטלולא. יש הבונים גדר, להפריד בינם ובין אויביהם, ושדים קטנים חוצים את הגדר, וכל כלי המלחמה, הטנקים והחיילים, אינם מצליחים להתמודד עימם, מדוע? שד הוא נשמה בלא גוף, כוחות גדולים ללא מסגרת המאפשרת להוציאם אל הפועל בעולם. בניגוד לאדם, השד איננו נולד מאיש ואשה, איננו מופיע בתחילה כתינוק ההולך וגדל ומתפתח לאיטו, אלא הוא יצור שמימי, רוחני, שהגוף איננו שייך לו באמת, אלא הוא רק מופיע בו. על כן השד רץ במהירות גדולה, שכן המסגרת של הגוף מגבילה ומצמצמת, וללא המסגרת ניתן להגיע לכוחות גדולים ביותר, המתבטאים במהירות גדולה... הטרור הוא כח אחד, ללא מחויבות וללא מורכבות עם כוחות אחרים, ולכן הוא רץ מהר יותר. הסוסים אינם יכולים להשיג את השד, שרץ על החומה ואינו מתחשב בה כלל. בסופו של דבר המלכות הורגת את השד, שכן עולמנו הוא עולם מסגרות, בו פועלים בני אדם בעלי גוף, ולכן זו הדרך לבנות את העולם ולתקנו, וזו הדרך לנצח, בסופו של תהליך ההתמודדות מול הרע.

סופו של אותו שד היה שהמלכות קטלה אותו. המלכות היא הכח המאחד את כל הכוחות. המלכות מעצם מהותה היא דבר מורכב, ולכן היא מתנגדת ליצור חסר המורכבות המופיע מולה. אמנם בתחילה משיג השד, בגלל היותו חסר מסגרת, אך העולם הוא עולם של מסגרות, ולכן בסופו של דבר המלכות מנצחת.

**4 אוצר המדרשים (איזנשטין), לה, ד"ה 'בתחילה אמר' [ע"פ א"ב דבן סירא, אות ז']:**

כשברא הקב"ה אדם הראשון יחיד, אמר לא טוב היות האדם לבדו,   
ברא לו אשה מן האדמה כמוהו וקראה לילית,   
מיד התחילו מתגרין זה בזה,   
אמרה היא איני שוכבת למטה,   
והוא אומר איני שוכב למטה אלא למעלה שאת ראויה למטה ואני למעלה,

אמרה לו שנינו שוין לפי ששנינו מאדמה,   
ולא היו שומעין זה לזה.   
כיון שראתה לילית אמרה שם המפורש ופרחה באויר העולם,   
עמד אדם בתפלה לפני קונו ואמר:   
'רבש"ע, אשה שנתת לי ברחה ממני!'

מיד שיגר הקב"ה שלשה מלאכים הלכו אחריה להחזירה,   
אמר לו הקב"ה אם תרצה לחזור מוטב,   
ואם לאו תקבל על עצמה שימותו מבניה בכל יום מאה בנים.   
עזבו אותה והלכו אחריה   
והשיגוה בתוך הים במים עזים שעתידין המצריים לטבוע בו   
וספרוה דבר ה' ולא רצתה לחזור,   
אמרו לה אנו נטביעך בים,   
אמרה להם: הניחוני שלא נבראתי אלא להחליש התינוקות   
כשהן משמונה ימים מיום שיוולד אשלוט בו אם הוא זכר,   
ואם נקבה מיום ילדותה עד עשרים יום.   
וכששמעו דבריה הפצירו לקחתה,   
נשבעת להם בשם אל חי וקיים שכל זמן שאני רואה אתכם או שמכם או תבניתכם בקמיע

- לא אשלוט באותו התינוק,

וקבלה על עצמה שימותו מבניה מאה בכל יום,   
לפיכך בכל יום מתים מאה מן השדים,   
ולכך אנו כותבים שמותם בקמיע של נערים קטנים   
ורואה אותם וזוכרת השבועה ומתרפא הילד.

נסו – לפי מדרש זה - לצייר קלסתר פנימי לדמותה של לילי וכיצד דמותה קשורה למגמות של שוויון מגדרי?

**5 שבת קנ"א, ב:**

משנה: אין מעצמין את המת בשבת ולא בחול עם יציאת נפש והמעצים עם יציאת הנפש הרי זה שופך דמים.

גמרא: תנו רבנן המעצמו עם יציאת הנפש הרי זה שופך דמים. משל לנר שכבה והולכת אדם מניח אצבעו עליה מיד כבתה. תניא רבן שמעון בן גמליאל אומר הרוצה שיתעצמו עיניו של מת נופח לו יין בחוטמו ונותן שמן בין ריסי עיניו ואוחז בשני גודלי רגליו והן מתעצמין מאליהן תניא רבן שמעון בן גמליאל אומר תינוק בן יומו חי מחללין עליו את השבת דוד מלך ישראל מת אין מחללין עליו את השבת. תינוק בן יומו חי מחללין עליו את השבת - אמרה תורה חלל עליו שבת אחד כדי שישמור שבתות הרבה. דוד מלך ישראל מת אין מחללין עליו כיון שמת אדם בטל מן המצות, והיינו דאמר רבי יוחנן 'במתים חפשי' - כיון שמת אדם נעשה חפשי מן המצות. ותניא רבי שמעון בן אלעזר אומר תינוק בן יומו חי אין צריך לשומרו מן החולדה ומן העכברים אבל עוג מלך הבשן מת צריך לשומרו מן החולדה ומן העכברים שנאמר ומוראכם וחתכם יהיה כל זמן שאדם חי אימתו מוטלת על הבריות כיון שמת בטלה אימתו אמר רב פפא נקיטינן אריה אבי תרי לא נפיל הא קא חזינן דנפיל ההוא כדרמי בר אבא דאמר רמי בר אבא אין חיה שולטת באדם עד שנדמה לו כבהמה שנאמר אדם ביקר בל ילין נמשל כבהמות נדמו אמר רבי חנינא אסור לישן בבית יחידי וכל הישן בבית יחידי אחזתו לילית.

**6 צוואת ר' אליעזר הגדול, נ"ד:**

בני, אל תהי ישן יחידי בלילה בשום בית, כי בדברים אלו לילית מזמנת להזיק. וכיון שאוחזת לאדם או לתינוק, היא מוציאתו מן העולם.

**7 משנה ברורה, או"ח, רל"ט, ט:**

הישן בבית יחידי אחזתו לילית (שבת פכ"ג). ובית היינו חדר (מהרי"ל)

מה טמון באיסור לישון בבית יחידי ומדוע לילי אוחזת ביָשן יחידי?

מה המשותף באדם הישן יחידי לתינוק שאת שניהם אוחזת לילי?